Urmareste Modifică dimensiunea fontului: Play

Bucureşti, 14 sep /Agerpres/ - Clasa politică nu este altceva decât imaginea din oglindă a societăţii, a afirmat miercuri preşedintele UDMR, Kelemen Hunor.



"În acest moment, eu cred şi văd că ideea parlamentarismului este compromisă, ca şi ideea că prin partide politice se face politică într-o democraţie parlamentară. Se transmite ideea şi s-a format imaginea că avem o societate aproape perfectă, extrem de bună, care produce din patru în patru ani o clasă politică putredă, urâtă şi nu se poate explica cum se întâmplă acest lucru, care sunt mecanismele prin care societatea bună este în stare să producă o clasă politică compromisă. Eu cred că această clasă politică nu este altceva decât imaginea din oglindă a societăţii aşa cum este societatea noastră în acest moment. 27 de ani de democraţie se pare că este o perioadă suficientă în care se pot construi instituţii democratice, dar eu cred că este o perioadă extrem de scurtă pentru societatea noastră. Din 1918, aproape 100 de ani, doar 27 de ani am avut democraţie permanentă, de aceea eu cred că totul trebuie să plece de la educaţie şi de la schimbarea mentalităţilor la nivelul societăţii, ceea ce nu se poate face nici cu cătuşe, nici cu girofar, nici cu mascaţii, doar prin răbdare, argumente şi foarte multă consecvenţă", a spus Kelemen Hunor, la Conferinţa "Transparenţă şi integritate în viaţa publică românească", organizată de Institutul Republican Internaţional şi Expert Forum.



El a adăugat că, deşi Parlamentul "funcţionează aparent", are o clădire destul de mare, cu spaţii suficiente, legiferarea este haotică, pentru că se dau prea multe ordonanţe de urgenţă, Legislativul nu controlează Guvernul şi serviciile secrete, mai exact, nu îşi îndeplineşte rolul constituţional şi nici pe cel de reprezentativitate.



"Am avut alegeri locale cu criterii de integritate extrem de dure, dar s-a arătat cum se pot dribla aceste criterii - cu candidaţi independenţi, care aveau sau au probleme cu justiţia. Vorbim de comunităţi destul de mici unde omul nu se poate ascunde, nu se poate spune că nu este cunoscut, nu se ştie ce a făcut şi oamenii au fost aleşi, unul chiar a fost ales stând în arest preventiv cu 70%. Dacă cineva îmi explică mie cum e cu societatea asta bună şi cu clasa politică urâtă, o să fiu foarte interesat de această explicaţie. Ar trebui să ne gândim foarte serios cum am ajuns în această situaţie, dacă vrem să repunem parlamentarismul şi Parlamentul în acest rol în care ar trebui să funcţioneze într-o ţară democratică într-un stat de drept, dacă vrem într-adevăr să avem o clasă politică responsabilă şi putem curăţa partidele politice, nu-i nicio problemă, dar, de obicei, dacă dai posibilitatea cetăţenilor de a alege între un corupt şi între un idiot aleg coruptul. Din acest punct de vedere, Baia Mare, Târgu Mureş şi multe alte oraşe sunt exemple perfecte", a menţionat liderul UDMR.



Potrivit acestuia, în UDMR se fac alegeri preliminare pentru desemnarea candidaţilor la alegeri.



"Eu, ca preşedinte al Uniunii, nu am posibilitatea de a schimba listele, am posibilitatea de a interveni în situaţii extrem de bine definite, dar nu fac eu din pixul meu lista, cu toate că, din când în când, şi eu am impresia, ca orice preşedinte de partid, că din pixul meu ar ieşi o listă mai bună decât iese prin alte modalităţi. Alegerea unui candidat de 400 sau de 2.000 de oameni este o soluţie mai apropiată de adevăr şi de ce doresc oamenii", a arătat Kelemen Hunor. AGERPRES/(A - autor: Dana Piciu, editor: Georgiana Tănăsescu)